राजस्थान से आई मेल, लिखा- बलकौर सिंह लॉरेंस का नाम न ले, नहीं तो जान से मार देंगे
Punjabi Singer Sidhu Moosewala Father Balkaur Singh Death Threat Case - पंजाबी सिंगर सिद्धू मूसेवाला के पिता बलकौर सिंह को एक बार फिर से ई-मेल के जरिए धमकी मिली है। इस मामले में पुलिस पड़ताल कर रही है
पंजाबी सिंगर सिद्धू मूसेवाला के पिता बलकौर सिंह को एक बार फिर से ई-मेल के जरिए धमकी मिली है। इस मामले में पुलिस पड़ताल कर रही है। बताया जा रहा है कि ये धमकी राजस्थान से ई-मेल के जरिए मिली है। पहले भी इस तरह की धमकियां इंस्टाग्राम आदि पर मिलती रही हैं।
धमकी देने वाले ने लिखा है कि बलकौर सिंह लॉरेंस का नाम अपनी स्पीच में लेना बंद कर दें अन्यथा वह उन्हें जान से मार देंगे। पुलिस ने इस मामले में अज्ञात लोगों के खिलाफ मामला दर्ज कर दिया है।
अदालतों में जाना छोड़ा, अब सिर्फ भगवान पर छोड़ी आस
दूसरी ओर मूसेवाला के पिता बलकौर सिंह कह रहे हैं कि उन्होंने कोर्ट में मर्डर केस की तारीखों पर भी जाना बंद कर दिया है। इसी तरह अब इंसाफ मांगने के लिए अफसरों के दफ्तरों में भी नहीं जा रहे। उन्हें अब परमात्मा पर भरोसा है। भगवान ही आरोपियों को सजा देगा। भगवान पर ही वह अब आस लगाए हैं।
लॉरेंस के इंटरव्यू के बाद बरसी पर बरसे थे बलकौर सिंह
गौरतलब है कि सिद्धू मूसेवाला की 19 मार्च को पहली बरसी के मौके पर बलकौर सिंह गैंगस्टर लॉरेंस समेत पंजाब सरकार पर खूब बरसे थे। बलकौर सिंह का कहना था कि गैंगस्टर जेल से मोबाइल चला इंटरव्यू दे रहा है और पंजाब में इंटरनेट बंद किया हुआ है, ताकि सिद्धू की बरसी पर उसके समर्थक न जुट सके।
बलकौर सिंह ने बरसी वाले दिन कुछ लोगों के नाम भी सार्वजनिक किए थे, जिनमें कुछ राजनीतिक, गायक और म्यूजिक कंपनियों के लोग शामिल थे। जिनसे सिद्धू की जान को खतरा था। बरसी वाले दिन माता चरण कौर ने भी कहा था कि वह गुलाम देश में रह रहे हैं।
पिछले साल 29 मई शाम को हुई थी मूसेवाला की हत्या
पंजाबी सिंगर सिद्धू मूसेवाला की 29 मई रविवार शाम साढ़े 5 बजे मानसा के गांव जवाहरके में हत्या कर दी गई थी। मूसेवाला पर करीब 40 राउंड फायरिंग की गई थी। मूसेवाला के शरीर पर 19 जख्म मिले थे। इनमें 7 गोलियां सीधी मूसेवाला को लगी थीं। गोली लगने के 15 मिनट के भीतर मूसेवाला की मौत हो गई थी।
बोलेरो और कोरोला गाड़ी से पीछा कर थार जीप से जा रहे मूसेवाला का कत्ल किया गया था। उस वक्त मूसेवाला के साथ गनमैन नहीं थे। गैंगस्टर लॉरेंस ने दावा किया था कि सिद्धू मूसेवाला की हत्या गोल्डी बराड़ ने करवाई थी।